Nõukogu otsus,

6. juuni 1994,

ühenduse liikmesuse kohta Euroopa Investeerimisfondis

(94/375/EÜ)

EUROOPA LIIDU NÕUKOGU,

võttes arvesse Euroopa Ühenduse asutamislepingut, eriti selle artiklit 235,

võttes arvesse komisjoni ettepanekut,

võttes arvesse Euroopa Parlamendi arvamust, [1]

võttes arvesse Euroopa Investeerimisfondi põhikirja [2]

ning arvestades, et:

11. ja 12. detsembril 1992 peetud istungjärgul Edinburghis kutsus Euroopa Ülemkogu üles nõukogu ja Euroopa Investeerimispanka kiiresti ja mõistvalt arvesse võtma Euroopa Investeerimisfondi (edaspidi "fond") võimalikult kiiret loomist;

fond peaks saama tasuvaks ja tõhusaks vahendiks, mille abil saaks ühendus koos Euroopa Investeerimispanga ja muude finantsasutustega anda märkimisväärse panuse üleeuroopaliste võrkude edendamisse sellistes valdkondades nagu transport, telekommunikatsioon ja energiainfrastruktuurid ning väikeste ja keskmise suurusega ettevõtete arendamisse;

investeeringud üleeuroopalistesse võrkudesse on olulised siseturu nõuetekohaseks toimimiseks ning vastavalt fondi põhikirjas sätestatud korrale võivad mõned neist investeeringutest sisaldada tegevusi, mida rakendatakse naaberriikides, kes on seotud piiriüleste projektidega;

töökohtade loomise suurendamisel on väikeste ja keskmise suurusega ettevõtete investeerimistoetus oluline tegur;

aitamaks kaasa ühenduse ülesannete täitmisele soodustab fond investeeringute tegemist mõlemas valdkonnas;

fondi kiire rakendamine aitab kaasa jätkusuutlikule ja tasakaalustatud kasvule ühenduses;

Euroopa Investeerimispanga põhikirja artikliga 30 on panga juhatusele antud õigus fond luua; juhatus on otsustanud luua fond ja võtta vastu selle põhikiri;

ühendus võib saada fondi liikmeks;

tagatakse kohane kooskõlastus fondi operatsioonide ja ühenduse finants- ja eelarvevahendite vahel;

komisjon saadab fondi aastaaruande Euroopa Parlamendile ja nõukogule koos mis tahes lisateabega, mis pakub ühendusele erilist huvi;

tagamaks fondi eesmärkide täitmise oleks kohane käsitleda seda mitmepoolse arengupangana nõukogu direktiivi 89/647/EMÜ [3] ja komisjoni direktiivi 91/31/EMÜ [4] tähenduses;

asutamislepingus ei nähta käesoleva otsuse vastuvõtmiseks ette muid volitusi peale artiklis 235 sätestatute,

ON VASTU VÕTNUD JÄRGMISE OTSUSE:

Artikkel 1

Käesolevaga saab ühendus, keda esindab komisjon, Euroopa Investeerimisfondi liikmeks.

Artikkel 2

Komisjon teavitab nõukogu Euroopa Investeerimisfondi asutuste tegevusest. Eelkõige teatab komisjon võimalikult kiiresti nõukogule neist küsimustest, mida hakatakse arutama fondi üldkoosolekul.

Nõukogu võib liikmesriigi või komisjoni taotluse korral need küsimused läbi vaadata.

Ilma et see piiraks artikli 3 kohaldamist, võtab komisjon arvesse selle läbivaatamise tulemused, kui ta võtab vastu nendes fondi üldkoosoleku küsimustes oma seisukoha.

Artikkel 3

Ühenduse seisukoha fondi võimaliku kapitali suurendamise kohta ja oma osalemise kohta suurendamises kinnitab nõukogu ühehäälselt, komisjoni ettepaneku põhjal ning pärast konsulteerimist Euroopa Parlamendiga.

Luxembourg, 6. juuni 1994

Nõukogu nimel

eesistuja

Y. Papantoniou

[1] EÜT C 115, 26.4.1993, lk 238.

[2] EÜT L 173, 7.7.1994, lk 1.

[3] Nõukogu 18. detsembri 1989. aasta direktiiv 89/647/EMÜ krediidiasutuste maksevõime suhtarvu kohta (EÜT L 386, 30.12.1989, lk 14). Direktiivi on muudetud komisjoni direktiiviga 92/30/EMÜ (EÜT L 110, 28.4.1992, lk 52).

[4] Komisjoni direktiiv 91/31/EMÜ, 19. detsember 1990, millega tehakse mitmepoolsete arengupankade määratlusega seotud tehniline muudatus nõukogu direktiivis 89/647/EMÜ krediidiasutuste maksevõime suhtarvu kohta (EÜT L 17, 23.1.1991, lk 20).

--------------------------------------------------